
Statens vegvesen 
Vegdirektoratet
Finn Tore Johansen						
24/18536 

										 Sandvika, 30.04.2024

Høring om sanntids trafikkinformasjonstjenester

Viser til høring fra Statens vegvesen om forslag til endringer i forskrift 15. desember 2016 nr. 1600 om tilgjengeliggjøring av sanntids veg- og trafikkinformasjonstjenester, med høringsfrist 30.04.24.
Bakgrunn for høringen er forslag fra Vegdirektoratet om å ta inn ny EU-forordning i forskrift om tilgjengeliggjøring av sanntids veg- og trafikkinformasjonstjenester. 
Målet med forordningen er å bidra til bedre trafikksikkerhet og fremkommelighet på hele vegnettet gjennom krav til tilgjengelighet, utveksling, videre bruk og oppdatering av veg- og trafikkdata.  Det antas at den vil kunne gi betydelige gevinster for tilbydere og brukere av navigasjonstjenester, reise- og transportplanleggere. Det er kun datatyper som allerede finnes i digitalt, maskinlesbart format som skal tilgjengeliggjøres.
 
Norges Trafikkskoleforbund har ingen innvendinger mot det foreslåtte, og ser det som positivt for trafikksikkerheten at oppdatering av viktig veg- og trafikkdata blir mer standardisert, bedre og mer tilgjengelig for brukerne. Det er videre bra at virkeområdet skal utvides til alle offentlige veier.  
 
Det er positivt at vegdataforskriften i større grad vil pålegge kommunene plikt til å innhente og formilde data, og at disse kan formidles etter forordningen. Informasjon om tilstand og bruksklasse for bru og vegundergang, data om tunneler mv., vil kunne bidra til å unngå uønskede trafikale hendelser. 

Når det gjelder anledning for innhenting av kjøretøygenererte data, må det sikres at innehavers personvern blir ivaretatt i tilstrekkelig grad. Opplysningene må utelukkende brukes til formålet, og sikres mot misbruk og ulovlig tilgang fra andre. 

Avslutningsvis vil vi bemerke at forslaget om at data som kategoriseres som kritiske for trafikksikkerheten, slik som trafikkplaner, reguleringer og begrensninger fra myndighetene, skal inkluderes i ulike navigasjonstjenester, uten at dette skal medføre økte kostnader for sluttbruker er svært positivt og vil trolig bidra til økt trafikksikkerhet.


Vi takker for at vi er en høringsinstans.

Vennlig hilsen

Solveig Renate Spæren
Jurist
Norges Trafikkskoleforbund

